Ο **Στέλιος Μπέσης** (γενν. Κοκκινιά, 24 Νοεμβρίου 1940 - 15 Δεκεμβρίου 2012) ήταν Έλληνας ποδοσφαιριστής που αγωνιζόταν σαν επιθετικός. Αγωνίστηκε τις δεκαετίες του '50, του '60 και του '70 και διακρίθηκε κυριότερα στις δύο μεγάλες του αδυναμίες, την Προοδευτική και τον Ολυμπιακό, στους οποίους αγωνίστηκε στο πλείστον της καριέρας του. Απεβίωσε το Σάββατο 15 Δεκεμβρίου 2012, σε ηλικία 72 ετών.

Καριέρα
-------

### Ποδοσφαιρική καριέρα

Μικρό παιδί έπαιζε μπάλα στις αλάνες της Αγίας Σωτήρας της Κοκκινιάς, από όπου τον είδε ο τότε προπονητής της Προοδευτικής, Γιούρκας Σεϊταρίδης (παππούς του Γιούρκα) και το 1955 τον ώθησε και εντάχθηκε στα τμήματα υποδομών των «βυσσινί». Το ταλέντο του όμως διέκρινε γρήγορα ο προπονητής, ο οποίος το 1956 και σε ηλικία μόλις 16 ετών τον προώθησε στην πρώτη ομάδα. Με τη φανέλα της Προοδευτικής έκανε ντεμπούτο στο νεοσύστατο τότε πρωτάθλημα της Α' Εθνικής κατηγορίας στις 9 Ιανουαρίου του 1960, στον αγώνα Προοδευτική - ΠΑΟΚ 1-1, που διεξήχθη στο στάδιο Καραϊσκάκη. 

Τον Ιανουάριο του 1962 μεταγράφηκε στον Ολυμπιακό, με τη φανέλα του οποίου έκανε την πρώτη του εμφάνιση στο σπουδαίο φιλικό με την Μπαρτσελόνα στις 5 Ιανουαρίου του 1962 στο στάδιο Ν. Φιλαδέλφειας. Ντεμπούτο με τη φανέλα του Ολυμπιακού στο πρωτάθλημα της Α' Εθνικής έκανε στις 23 Σεπτεμβρίου του 1962 σε αγώνα στο στάδιο Καραϊσκάκη με τον Παναιγιάλειο. Στους «ερυθρόλευκους» παρέμεινε μέχρι το 1965, πραγματοποιώντας συνολικά 19 συμμετοχές στο πρωτάθλημα και 1 συμμετοχή στο κύπελλο Ελλάδας.

Το 1965 επέστρεψε στην αγαπημένη του Προοδευτική με τη φανέλα της οποίας αγωνίστηκε μέχρι και το 1971 στην Α' Εθνική πραγματοποιώντας 187 συμμετοχές και 13 τέρματα, με εξαίρεση όμως τη χρονιά 1968-69 που αγωνίστηκε στην Β' Εθνική. Κατόπιν αγωνίστηκε για μια 2ετία (1971-1973) με τη φανέλα του Πανηλειακού Πύργου στην Β' Εθνική και στη συνέχεια στον Ιωνικό Νίκαιας για να κλείσει την καριέρα του ακολούθως στον Ήφαιστο Νίκαιας το 1986 σε ηλικία 46 ετών, αγωνιζόμενος στις ερασιτεχνικές κατηγορίες του Πειραιά με τη φανέλα του οποίου αγωνίστηκε ξανά μαζί με τον παλαιό του συμπαίκτη στην Προοδευτική Σταμάτη Βουρδαμή.

### Προπονητική καριέρα

Με το τέλος της ποδοσφαιρικής του καριέρας, ασχολήθηκε με την προπονητική. Αποτέλεσε προπονητής στα τμήματα υποδομών της Προοδευτικής και του Ολυμπιακού και αποτέλεσε προπονητής στον Περαμαϊκό.

Σημειώσεις
----------

1. ↑  Δε συμπεριλαμβάνονται οι συμμετοχές και τα τέρματα του την περίοδο 1968-69 στην Β' Εθνική

Παραπομπές
----------

1. ↑  ««Έφυγε» ο Στέλιος Μπέσης». *sport-fm.gr*. 16 Δεκεμβρίου 2012. Ανακτήθηκε στις 26 Οκτωβρίου 2019.
2. ↑  «ΕΠΣΠ: «Αιώνια η μνήμη σου αγαπητέ φίλε Στέλιο»». *Onsports.gr*. 19 Δεκεμβρίου 2012. Ανακτήθηκε στις 26 Οκτωβρίου 2019.
3. ↑  "ΣΤΕΛΙΟΣ ΜΠΕΣΗΣ, Είναι το αγαπημένο παιδί των φιλάθλων του Πύργου: Μια νέα καρριέρα από εκεί που άλλοι δύουν", εφ. Αθλητική Ηχώ, 17 Ιουνίου 1972
4. ↑  «Φύλλο της εφημερίδας "Αθλητική Ηχώ", της 11 Ιανουαρίου 1986, σελ. 6, στήλη "Το Αγκάθι": "Στα 46 του παίζει μπάλα" Ανακτήθηκε από την ιστοσελίδα της Βουλής των Ελλήνων, στις 29/11/2019». Αρχειοθετήθηκε από το πρωτότυπο στις 10 Αυγούστου 2020. Ανακτήθηκε στις 29 Νοεμβρίου 2019.

Πηγές
-----

* Αφιέρωμα στο Στέλιο Μπέση, εφ. Αθλητική Ηχώ, 17 Ιανουαρίου 1962